Amb motiu del recent rescat de diversos documents patrimonials per part de la biblioteca, publiquem la nostra normativa d'acceptació de donatius per evitar que es torni a repetir aquest fet.
Aquest diumenge les xarxes socials es feien ressò de la sorprenent notícia sobre llibres antics abocats a la deixalleria de Girona.
En conèixer aquesta informació, personal d'aquesta Biblioteca va actuar immediatament anant a recollir els llibres que encara hi quedaven.
Agraïm la col·laboració i facilitats que ens va oferir el servei de deixalleria de l'Ajuntament de Girona.
La Biblioteca va fer allò que li correspon com a centre patrimonial, que és vetllar i protegir el patrimoni bibliogràfic.
Cal recordar però, que la protecció del patrimoni no solament ens obliga en situacions com la que ara s'ha fet viral sinó que aquest treball és permanent.
Enguany hem realitzat una àmplia llista d'actuacions: restauracions, digitalitzacions, diverses adquisicions de fons antic, desenvolupament de normatives especials per a les consultes i pels préstecs dedicats a exposicions, i també, de cara a l'acceptació de futures donacions.
Fruit d'aquest dissortat incident s'ha qüestionat el paper que tenen les biblioteques quant a l' acceptació de donacions i sobre les polítiques de col·lecció que s'apliquen.
Per això precisem que aquesta Biblioteca, com a centre públic i patrimonial, basa els seus criteris de col·lecció en les Directrius de la IFLA i en la Llei 9/1993, de 30 de setembre, del patrimoni cultural català.
Per una banda, doncs, com a biblioteca pública i tal com apunta la IFLA " és imperatiu actualitzar contínuament el fons amb la finalitat que sempre hi hagi una selecció de materials nous i es puguin satisfer les demandes de nous serveis i els canvis en les necessitats dels i les usuàries [...] cal que hi hagi una incorporació constant de nous materials i l' eliminació dels obsolets per garantir-ne la utilitat per a la comunitat i un nivell acceptable de rigor".
Pel que fa a la Llei de Patrimoni "la protecció, la conservació, l' acreixement, la investigació i la difusió del coneixement del patrimoni cultural és una de les obligacions fonamentals que tenen els poders públics".
Així doncs, les polítiques de col·lecció la BPGCR prioritzen els següents criteris en l'acceptació de donacions:
Cada any rebem donacions de diverses tipologies.
Les més recents de 2019 han estat: Fons documental Luís Duran, col·leccions musicals Lluís Brugués, Fons Ronquillo (discos de pedra, llibres i gravats antics).
I hem començat el 2020 amb una nova donació de gairebé un centenar de programes de Fires de Girona, el més antic de 1929, ja en procés d'inventari.
Aquests programes complementaran la pròpia col·lecció de la Biblioteca i seran de gran interès per a la col·lecció local.
Per tant, la biblioteca és proactiva a l'acceptació de donacions que, pel seu interès i valor, ampliïn i complementin el propi fons documental.
Alhora, i com a servei públic, també es compromet a fer una correcta gestió dels recursos: tria responsable d'adquisicions, per compra o donació; destinar material, recursos humans i espais per a documents amb un interès preferent.
L'acceptació de documents obsolets o de poc interès suposaria fer un mal ús dels recursos públics.